CELEX: 32019R0759
Language: sl
Date: 2019-05-13 00:00:00
Title: Uredba Komisije (EU) 2019/759 z dne 13. maja 2019 o določitvi prehodnih ukrepov za uporabo javnozdravstvenih zahtev za uvoz živil, ki vsebujejo proizvode rastlinskega izvora in predelane proizvode živalskega izvora (t. i. sestavljenih proizvodov) (Besedilo velja za EGP.)

14.5.2019   
               
               
                  SL
               
               
                  Uradni list Evropske unije
               
               
                  L 125/11
               
            
         UREDBA KOMISIJE (EU) 2019/759
         z dne 13. maja 2019
         o določitvi prehodnih ukrepov za uporabo javnozdravstvenih zahtev za uvoz živil, ki vsebujejo proizvode rastlinskega izvora in predelane proizvode živalskega izvora (t. i. sestavljenih proizvodov)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti prvega odstavka člena 9 Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 853/2004 zajema pomembne spremembe pravil in postopkov za javno zdravje (varnost hrane), ki jih morajo upoštevati nosilci živilske dejavnosti. Zlasti določa nekatere pogoje za uvoz živil, ki vsebujejo proizvode rastlinskega izvora in predelane proizvode živalskega izvora (t. i. sestavljenih proizvodov), v Unijo.
                  
               
                     (2)
                  
                  
                     Uredba Komisije (EU) 2017/185 (2) določa prehodne ukrepe, ki odstopajo od navedenih pravil za nosilce živilske dejavnosti, ki uvažajo živila, ki vsebujejo proizvode rastlinskega izvora in predelane proizvode živalskega izvora (t. i. sestavljene proizvode), razen tistih iz člena 3(1) in (3) Uredbe Komisije (EU) št. 28/2012 (3), za katere javnozdravstveni pogoji za uvoz v Unijo še niso bili določeni na ravni Unije. To odstopanje se uporablja do 31. decembra 2020.
                  
               
                     (3)
                  
                  
                     Uredba (EU) 2016/429 Evropskega parlamenta in Sveta („Pravila o zdravju živali“) (4) določa pravila za preprečevanje in obvladovanje bolezni živali, ki se prenašajo na živali ali na ljudi. Uporablja se za proizvode živalskega izvora, tj. tudi za sestavljene proizvode, kot so opredeljeni v členu 2(a) Odločbe Komisije 2007/275/ES (5). Navedena uredba bo, ko se bo začela uporabljati, določala zahteve glede vstopa živali, zarodnega materiala in proizvodov živalskega izvora v Unijo iz tretjih držav in s tretjih ozemelj. Uporablja se od 21. aprila 2021.
                  
               
                     (4)
                  
                  
                     Da bi se zagotovila pravna jasnost in skladnost ter da bi se nosilcem dejavnosti in pristojnim organom olajšal prehod na nova pravila, je treba določiti en sam datum začetka uporabe novih pogojev za uvoz za sestavljene proizvode iz člena 6(4) Uredbe (ES) št. 853/2004. Uporabo navedenih prehodnih ukrepov bi bilo zato treba podaljšati do 20. aprila 2021.
                  
               
                     (5)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Predmet urejanja
            Ta uredba določa prehodne ukrepe za uporabo nekaterih določb Uredbe (ES) št. 853/2004 za prehodno obdobje od 1. januarja 2021 do 20. aprila 2021.
         
         
            Člen 2
            Opredelitev pojmov
            Za namen te uredbe „sestavljeni proizvod“ pomeni sestavljeni proizvod, kot je opredeljen v členu 2(a) Odločbe 2007/275/ES.
         
         
            Člen 3
            Odstopanje glede javnozdravstvenih zahtev za uvoz živil, ki vsebujejo proizvode rastlinskega izvora in predelane proizvode živalskega izvora
            Z odstopanjem od člena 6(4) Uredbe (ES) št. 853/2004 so nosilci živilske dejavnosti, ki uvažajo živila, ki vsebujejo proizvode rastlinskega izvora in predelane proizvode živalskega izvora, razen tistih iz člena 3(1) in (3) Uredbe (EU) št. 28/2012, oproščeni zahtev iz člena 6(4) Uredbe (ES) št. 853/2004.
            Za uvoz takšnih proizvodov se upoštevajo javnozdravstvene zahteve za uvoz v državi članici uvoza.
         
         
            Člen 4
            Začetek veljavnosti in uporaba
            Ta uredba začne veljati tretji dan po objavi v Uradnem listu Evropske unije.
            Uporablja se od 1. januarja 2021 do 20. aprila 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 13. maja 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 139, 30.4.2004, str. 55.
         
            (2)  Uredba Komisije (EU) 2017/185 z dne 2. februarja 2017 o prehodnih ukrepih za uporabo nekaterih določb uredb (ES) št. 853/2004 in (ES) št. 854/2004 Evropskega parlamenta in Sveta (UL L 29, 3.2.2017, str. 21).
         
            (3)  Uredba Komisije (EU) št. 28/2012 z dne 11. januarja 2012 o določitvi zahtev za certificiranje uvoza in tranzita skozi Unijo za nekatere sestavljene proizvode ter o spremembi Odločbe 2007/275/ES in Uredbe (ES) št. 1162/2009 (UL L 12, 14.1.2012, str. 1).
         
            (4)  Uredba (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (UL L 84, 31.3.2016, str. 1).
         
            (5)  Odločba Komisije 2007/275/ES z dne 17. aprila 2007 o seznamih živali in proizvodov, ki jih je treba pregledati na mejnih kontrolnih točkah v skladu z direktivama Sveta 91/496/EGS in 97/78/ES (UL L 116, 4.5.2007, str. 9).